ORDE do 19 de maio de 2010 pola que se acorda a cesión en propiedade de noventa e catro ordenadores portátiles ás asociacións de defensa sanitaria galegas.
CONSELLERÍA DO MEDIO RURAL — III. OUTRAS DISPOSICIÓNS — 25/05/2010

A Lei 3/1985, do 12 de abril, do patrimonio da Comunidade Autónoma de Galicia, permite a cesión de bens mobles da comunidade autónoma sempre que se dediquen a fins de utilidade pública ou interese social, e o Decreto 50/1989, polo que se aproba o regulamento da citada Lei 3/1985, exixe que a orde de cesión exprese a finalidade concreta a que a entidade beneficiaria debe destinar os bens, así como as súas condicións.
As asociacións de defensa sanitaria galegas (en diante ADSG), son entidades sen ánimo de lucro, tal e como recollen os seus estatutos de acordo coas disposicións previstas na Lei orgánica 1/2002, do 22 de marzo, reguladora do dereito de asociación, que desempeñan un papel fundamental no mantemento do estado sanitario das explotacións galegas a través dos programas de planificación zoosanitaria que levan a cabo. Ao mesmo tempo, incrementan paulatinamente a rendibilidade desas explotacións, diminuíndo as perdas ocasionadas por motivos sanitarios, ademais de que facilitan o cumprimento da normativa vixente referente á identificación, benestar e sanidade animal.
Polo interese público que deriva das súas actuacións é preciso que as ADSG rexistren nunha aplicación informática as actuacións sanitarias e os resultados derivados delas e manteñan unha comunicación continua e inmediata co órgano competente en materia de sanidade animal.
Por outro lado, dado que carecen de fins lucrativos, considérase axeitado provelas dos equipamentos informáticos para o fortalecemento da súa estrutura.
En consecuencia, de conformidade co previsto no artigo 30.1º.3 do Estatuto de autonomía de Galicia e no uso das facultades que me confire a Lei 9/2007, do 13 de xuño, de subvencións de Galicia, e no uso das competencias que me confire a Lei 1/1983, do 22 de febreiro, reguladora da Xunta e da súa Presidencia, modificada pola Lei 11/1998 e pola Lei 2/2007,
DISPOÑO:
Artigo 1º
Acórdase a cesión en propiedade a favor das ADSG recollidas no anexo desta orde de 94 ordenadores portátiles coas seguintes características:
Elemento-marca-			Número
Toshiba Tecra A10			 21
Toshiba Satellite U400-200		 18
Hp 6730b (Intel)			 34
Hp 6735 (AMD)	 			 21
Artigo 2º
As cesións sinaladas no artigo anterior quedan sometidas ás seguintes cláusulas:
a) Os bens cedidos, tal como establecen os artigos 35 bis, da Lei 3/1985, do patrimonio da Comunidade Autónoma de Galicia, e 96 bis do Decreto 50/1989, polo que se aproba o seu regulamento, destinaranse a fins de utilidade pública, concretamente, destinaranse para mellorar a xestión dos programas sanitarios das explotacións gandeiras agrupadas nunha ADSG, o que permitirá que a Administración poida ter acceso inmediato aos resultados destes programas sanitarios co obxecto de tomar as decisións oportunas para o control e a erradicación das enfermidades dos animais.
b) Coa cesión outórgaselle a cada ADSG a propiedade do ben moble cedido.
c) Se o ben cedido non se aplica ao fin sinalado, se se descoida ou utiliza con grave menoscabo ou se incumpren as condicións do acordo, considerarase resolta a cesión e o ben reverterá á Comunidade Autónoma de Galicia, que terá dereito a percibir, logo da taxación pericial, o valor do detrimento ou deterioración que experimentase.
d) Serán por conta da entidade cesionaria todos os gastos de conservación e mantemento do ben moble cedido e, de ser o caso, da reposición do equipo. De ser necesaria a reposición terá que levarse a cabo dentro do mes seguinte a aquel en que o ben resultase danado.
Artigo 3º
As devanditas cesións formalizaranse mediante acta subscrita polo secretario xeral desta consellería ou funcionario en quen delegue, debendo constar nela o acordo de cesión e a aceptación do cesionario.
Disposicións derradeiras
Primeira.-Facúltase o secretario xeral da Consellería do Medio Rural para ditar as instrucións precisas para a execución do disposto nesta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 19 de maio de 2010.
Samuel Jesús Juárez Casado
Conselleiro do Medio Rural
Ver referencia pdf "09700D011P058.PDF"
Ver referencia pdf "09700D012P059.PDF"